EASTWเล็งที่เก็บน้ำ2จังหวัด
รับนิคมภาคตะวันออกเฟื่องคาดได้ข้อสรุปเดือนก.ย.นี้
5 ก.ย. 2555

รับนิคมภาคตะวันออกเฟื่องคาดได้ข้อสรุปเดือนก.ย.นี้
EASTW ยัน 20 ก.ย. ได้ข้อสรุปแหล่งน้ำใหม่หวังเก็บน้ำได้ 450-500 ล้านลูกบาศก์เมตร รับการขยายพื้นที่นิคมฯ ภาคตะวันออก 
นายประพันธ์ อัศวอารี กรรมการผู้อำนวยการใหญ่ บริษัท จัดการและพัฒนาทรัพยากรน้ำภาคตะวันออก (EASTW) เปิดเผยว่า วันที่ 20 ก.ย.นี้ บริษัทจะสรุปแผนศึกษาแหล่งน้ำใหม่เพื่อรองรับความต้องการใช้น้ำในพื้นที่ภาคตะวันออกที่เติบโตมากขึ้น โดยเฉพาะเขตนิคมอุตสาหกรรมและการขยายตัวของโรงงานที่ย้ายฐานการผลิตมาภาคตะวันออกหลังโดนน้ำท่วม รวมถึงนักลงทุนหน้าใหม่ที่ไม่ต้องการเสี่ยงจากปัญหาเดียวกัน 




 
ทั้งนี้ ตั้งเป้าว่าภายในปี 2558 หรืออีก 3 ปี บริษัทต้องมีปริมาณสำรองน้ำได้ถึง 450-500 ล้านลูกบาศก์เมตรต่อปี จากปัจจุบันที่ 300 ล้านลูกบาศก์เมตรต่อปี 
บริษัทได้มอบหมายให้มหาวิทยาลัยเกษตรศาสตร์ไปศึกษาความเป็นไปได้ของ 3 แผน คือ การหาแหล่งน้ำใหม่จากที่ อ.แกลง และที่ ต.ประแสร์ จ.ระยอง และการพัฒนาระบบบำบัดน้ำเสียจากตัวเมืองพัทยา นอกจากนั้นบริษัทยังอยู่ระหว่างการพิจารณาใช้เทคโนโลยีในการเปลี่ยนน้ำทะเลเป็นน้ำจืด
สำหรับงบลงทุนปีนี้ ใช้ทั้งหมด 3,500 ล้านบาท ซึ่งส่วนใหญ่เป็นการพัฒนาแหล่งน้ำและสร้างสถานีสูบน้ำเพิ่ม อาทิ ขยายพื้นที่สร้างสถานีสูบน้ำบางพระ จ.ชลบุรี เพิ่มเป็น 130 ล้านลูกบาศก์เมตรต่อปี หรือ 2 แสนลูกบาศก์เมตรต่อวัน จากเดิม 5 หมื่นลูกบาศก์เมตรต่อวัน จะเสร็จปลายปี 2556 การพัฒนาพื้นที่แหล่งน้ำดิบใหม่ที่ทับมา จ.ระยอง 400 ไร่ สำรองน้ำได้ 55 ล้านลูกบาศก์เมตรต่อปี โดยจะแล้วเสร็จเฟสแรกปลายปี 2557 ซึ่งใช้เงินลงทุนทั้งหมด 2,700 ล้านบาท
การสำรองน้ำทุกพื้นที่ของบริษัทยังสามารถจ่ายน้ำได้ถึงฤดูฝนปีหน้า แต่บริษัทก็ต้องไม่วางใจสถานการณ์ เพราะระดับน้ำปัจจุบันอยู่ที่ 122 ล้านลูกบาศก์เมตร หรือ 44% ของความจุอ่าง จากระดับจุดเฝ้าระวังที่ 160 ล้านลูกบาศก์เมตร 
“หากมีมรสุมเข้าเดือน ก.ย.ต.ค. ตามฤดูก็จะช่วยให้ระดับน้ำเพิ่มได้ดีขึ้น แต่ถ้าไม่เป็นตามนั้น จะทำให้บริษัทมีต้นทุนผันน้ำจากพื้นที่สำรองเพิ่มขึ้นไม่เกิน 70 ล้านบาท หรือไม่เกิน 3% ของรายได้”
นายประพันธ์ กล่าวว่า ปีนี้รายได้และกำไรจะทำสถิติสูงสุดอีกครั้งรายได้จะมาจากยอดขายน้ำที่สูงขึ้นที่มีปริมาณเติบโต 8.5% และการปรับขึ้นค่าน้ำช่วงเดือน มี.ค. ประมาณ 10% โดยคาดว่ารายได้ในปีนี้น่าจะเติบโตได้ 15% จากปีก่อนกำไรสุทธิในช่วงครึ่งปีแรกของบริษัททำได้แล้ว 70% ของกำไรสุทธิทั้งปี 2554 ที่ 1,008 ล้านบาท ขณะที่บริษัทตั้งเป้ารักษาอัตรากำไรสุทธิในช่วงครึ่งปีหลังให้ได้เท่ากับครึ่งปีแรกที่อยู่ในระดับ 39.34% สูงขึ้นจากช่วงเดียวกันของปีก่อนที่อยู่ 30.82%